PF ผุด 20 โครงการใหม่ มูลค่า 3.84 ลบ. ดันรายได้ปี 62 โตตามเป้า 2.75 หมื่นลบ.
PF ผุด 20 โครงการใหม่ มูลค่า 3.84 ลบ. ดันรายได้ปี 62 โตตามเป้า 2.75 หมื่นลบ.
31 ม.ค. 2562

นายชายนิด อรรถญาณสกุล ประธานเจ้าหน้าที่บริหาร บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทตั้งเป้ายอดขายรวมของกลุ่ม ซึ่งรวมกับยอดขายของ บริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND ในปี 62 ที่ 2.16 หมื่นล้านบาท แบ่งเป็นยอดขายของ PF ที่ 2.05 หมื่นล้านบาท ซึ่งมาจากโครงการแนวราบ 1.2 หมื่นล้านบาท คอนโดมิเนียม 7 พันล้านบาท และคอนโดมิเนียมในญี่ปุ่น 1.5 พันล้านบาท ส่วนยอดขายของ GRAND ตั้งไว้ 1.1 พันล้านบาท
สำหรับในปี 62 บริษัทวางแผนเปิดโครงการใหม่ทั้งหมดรวม 20 โครงการ มูลค่าโครงการรวม 3.84 หมื่นล้านบาท แบ่งเป็นโครงการใหม่ของ PF จำนวน 17 โครงการ มูลค่า 2 หมื่นล้านบาท ซึ่งเป็นโครงการแนวราบ 16 โครงการ มูลค่า 1.8 หมื่นล้านบาท และคอนโดมิเนียม 1 โครงการ มูลค่า 2 พันล้านบาท ส่วนโครงการใหม่ของ GRAND มีแผนการเปิด 3 โครงการ มูลค่า 1.83 หมื่นล้านบาท เป็นโครงการคอนโดมิเนียม 2 โครงการ มูลค่า 1.6 หมื่นล้านบาท และโครงการวิลล่าในจังหวัดระยอง 2.3 พันล้านบาท
ทั้งนี้ ตั้งเป้ารายได้ของกลุ่มในปี 62 ไว้ที่ 2.75 หมื่นล้านบาท แบ่งเป็นรายได้จาก PF ที่ 2 หมื่นล้านบาท รายได้จาก GRAND ที่ 1.1 พันล้านบาท รายได้จากธุรกิจโรงแรม 4.5 พันล้านบาท รายได้จากการขายที่ดิน 1.74 พันล้านบาท และรายได้จากธุรกิจให้เช่า 215 ล้านบาท โดยที่ในส่วนของมูลค่ายอดขายรอโอน (Backlog) ของธุรกิจอสังหาริมทรัพย์เพื่อขายในปัจจุบันที่อยู่ที่ 6.81 พันล้านบาท ซึ่งจะมีการทยอยรับรู้ในปีนี้ ซึ่งคิดเป็นสัดส่วน 32.29% ของรายได้
ส่วนธุรกิจโรงแรมในปี 62 จะมีรายได้เพิ่มเข้ามาจากการรับรู้รายได้ของ 2 โรงแรมใหม่ที่เข้ามาเต็มปี ได้แก่ โรงแรมรอยัล ออคิด เชอราตัน ที่ปัจจุบันมีอัตราการเข้าพักที่สูงขึ้น จากการเปิดตัวห้างสรรพสินค้าไอคอนสยาม และโรงแรมไฮแอท รีเจนซี่ สุขุมวิท ที่จะเปิดตัวอย่างเป็นทางการในเดือนมี.ค.นี้ ซึ่งเป็นโรงแรมที่อยู่บนทำเลศักยภาพ รองรับกลุ่มลูกค้าธุรกิจ MICE ที่จะมีการใช้บริการสถานที่จัดงานประชุม และบริการอาหารและเครื่องดื่ม รวมถึงมีการให้บริการห้องอาหารรูฟท็อปของโรงแรมด้วย